সোমবার সারাদিনই মুখ ভার তিরুঅনন্তপুরমের আকাশের। বৃষ্টির কারণে অনুশীলনও বাতিল করতে বাধ্য হল ভারত-নিউজিল্যান্ড দুই শিবির। আজ, মঙ্গলবারও শেষ পর্যন্ত যদি বৃষ্টিতে ম্যাচ পণ্ড হয়, তাহলে অধরাই থেকে যাবে বিরাট কোহলিদের টি টোয়েন্টিতে এক নম্বর দলের বিরুদ্ধে সিরিজ জয়ের স্বপ্ন।
প্রথম টি-টোয়েন্টিতে দাপটে জেতার পরে দ্বিতীয় ম্যাচেই মুখ থুবড়ে পড়তে হয়েছে দলকে। ভারতীয় বোলিংকে শাসন করে শতরান করেছেন কলিন মুনরো। দ্বিতীয় টি-টোয়েন্টিতে দলের অন্যান্য বোলাররা যখন মুনরোর আক্রমণের সামনে দিশাহারা,  তখন উজ্জ্বল ব্যতিক্রম ভুবনেশ্বর কুমার এবং যশপ্রীত বুমরা। সোমবার সাংবাদিক বৈঠকে এসে তিনি, ভুবনেশ্বর কুমার দরাজ শংসাপত্র দিচ্ছেন গুজরাত পেসারকে। বললেন, ‘‘বুমরা নিজের বোলিং নিয়ে অনেক খেটেছে। তাছাড়া ওর বোলিং অ্যাকশনটা একটু আলাদা। অধিকাংশ ব্যাটসম্যানই ওর বল খেলতে গিয়ে সমস্যায় পড়ে।’’
হালফিলে বিশ্বের অন্যতম সেরা ‘ডেথ’ বোলারও বলা হচ্ছে বুমরাকে। ভুবনেশ্বর বলছেন, ‘‘নিখুঁত ইয়র্কার দেওয়ার ক্ষমতা আছে ওর। ভাল স্লোয়ারও দিতে পারে। সীমিত ওভারের ক্রিকেটে সাফল্য পেতে গেলে একজন পেসারের যে দুই অস্ত্র থাকা অত্যন্ত জরুরি।’’
নতুন বলে অধিনায়ক বিরাট কোহলিকে নিয়মিত ভরসা দিচ্ছে তাঁদের জুটি। এই সাফল্যের রসায়ন কি? রহস্য ফাঁস করেছেন ভুবি নিজেই। তাঁর কথায়, ‘‘ম্যাচের আগে আমরা বিভিন্ন বিষয় নিয়ে নিজেদের মধ্যে আলোচনা করি। বিপক্ষ ব্যাটসম্যানদের শক্তি-দুর্বলতা অনুযায়ী পরিকল্পনা ঠিক করি। পিচের চরিত্র নিয়েও আমাদের মধ্যে কথাবার্তা হয়।’’ বুমরার প্রতি তাঁর অগাধ আস্থার কথাও স্বীকার করে নিয়েছেন ভুবি। তাঁর মতে, ‘‘ডেথে বোলিংয়ের সময় যদি উল্টোদিকে বুমরা থাকে, তাহলে আমারও আত্মবিশ্বাস বেড়ে যায়। জানি অপর প্রান্ত থেকে বাড়তি রান খরচ হবে না।’’
রাজকোটে অভিষেক ম্যাচে একটি উইকেট পেলেও ৪ ওভারে ৫৩ রান দিয়েছেন নবাগত পেসার মহম্মদ সিরাজ। প্রচুর রান দিয়েছেন দলের বাকি বোলাররাও। ভুবনেশ্বর কিন্তু সতীর্থদের পাশেই দাঁড়াচ্ছেন। বললেন, ‘‘ম্যাচটা আমরা হেরে গিয়েছি ঠিকই। কিন্তু তার জন্য বোলিং বিভাগকে দায়ী করাটা উচিত নয়। সেদিন ওরা দুরন্ত ব্যাটিং করেছে। কলিন মুনরো তো অসাধারণ!’’
মন্থর ব্যাটিংয়ের জন্য সম্প্রতি বারবার সমালোচনার মুখে পড়তে হচ্ছে মহেন্দ্র সিংহ ধোনিকে। ভুবি কিন্তু পাশেই দাঁড়াচ্ছেন প্রাক্তন অধিনায়কের। তাঁর বক্তব্য, ‘‘ধোনি কি করতে পারে দলের সকলে জানে।’’
সিরিজ ১-১। দল কি পারবে ঘুরে দাঁড়াতে? ‘‘আগেও এইরকম পরিস্থিতি থেকে ঘুরে দাঁড়িয়েছি,’’ জবাব ভুবির।